Masilonyana-raad skuld Eskom R70 m. | Netwerk24
Masilonyana-raad skuld Eskom R70 m.
Deur Marietjie Gericke 19 November 2019 05:45
Die Masilonyana-munisipaliteit (Brandfort, Theunissen en Winburg), wat volgens art. 139 (1) b onder administrasie was, het nou ’n brief van Thembeni Nxangisa, Vrystaatse LUR vir samewerkende regering en tradisionele sake (Cogta), wat sê dat dit nie meer die geval is nie, al skuld hy Eskom nog R70 miljoen.
Leona KleynhansFoto: Argief
Leona Kleynhans, DA-LPW, het Vrydag op ’n wetgewersitting gesê die ANC-regering het die inwoners van Masilonyana in die steek gelaat.
Kleynhans glo die besluit oor Masilonyana is irrasioneel as daar in ag geneem word dat die munisipaliteit in die 31 maande dat hy onder administrasie was, net verder agteruit geboer het.
“Dienslewering bestaan feitlik nie met voortdurende water-onderbrekings en werknemers wat oor die niebetaling van salarisse staak,” sê sy.
“Op dieselfde dag as wat die LUR se brief by die munisipaliteit afgelewer is, is ’n ander brief van Eskom afgelewer waarin die munisipaliteit ingelig word dat die voorsiening van grootmaat-elektrisiteit weens skuld opgeskort gaan word.”
Kleynhans sê die Eskom-skuld het te midde van provinsiale ingryping binne ’n jaar met 20% van R54 miljoen tot R70 miljoen toegeneem.
Dié munisipaliteit is in Oktober na die parlement se staande komitee vir openbare rekeninge (Skoor) ontbied as een van die twee swaks presterende munisipaliteite wat oudit-uitkomste betref.
Die Mafube-munisipaliteit (in die Frankfort-omgewing), wat ook onder administrasie is, is ook ontbied.
“Dit is duidelik dat die bankrot en kreupel munisipaliteite swakker daaraan toe is onder die provinsiale ANC-regering as onder die onbekwame ANC-beheerde munisipaliteite. Dit is tyd dat die provinsiale regering sy grondwetlike oorsigrol, wat hy jare lank versuim het, begin vervul.”
“Dit is duidelik dat die bankrot en kreupel munisipaliteite swakker daaraan toe is onder die provinsiale ANC-regering as onder die onbekwame ANC-beheerde munisipaliteite.
Die DA gaan aan die voorsitter van die Nasionale Raad van Provinsies (NRP) se verkose Cogta-komitee skryf om die LUR te ontbied sodat hy aan die parlement kan verduidelik hoe Masilonyana se toekoms lyk.
Armand Cloete, VF Plus-NRP, sê sy party glo munisipaliteite moet onafhanklik funksioneer en hoe minder daar vanuit provinsiale en nasionale vlak ingemeng word, hoe beter.
“Die rede vir die mislukkings in ons munisipaliteite is eenvoudig. Die ANC is meer behep met raskwotas en baantjies vir boeties in belangrike poste as dienslewering.
Kundige amptenare wat kritieke poste moet vul, bestaan nie meer nie.”
Nxangisa sê dit is nie waar dat die krag afgesny gaan word nie.
“Eskom wil met die Masilonyana-munisipaliteit praat oor die toegelate hoeveelheid krag wat ’n munisipaliteit maandeliks mag gebruik.”
Meer oor: Skuld | Krag | Elektrisiteit | Eskom
‘Enorme probleem’ met water in Masilonyana